ಯುನೈಟೆಡ್ ಕಿಂಗ್‌ಡಂ, ಐಲ್ ಆಫ್ ಮ್ಯಾನ್ ಕಿರುದ್ವೀಪ ಮತ್ತು ಕಡಲ್ಗಾಲುವೆಯ ದ್ವೀಪಗಳೊಂದಿಗೆ ಸಂಬಂಧಹೊಂದಿರುವ ಸಾಹಿತ್ಯವನ್ನಷ್ಟೇ ಅಲ್ಲದೇ, ಯುನೈಟೆಡ್ ಕಿಂಗ್‌ಡಂ ರೂಪುಗೊಳ್ಳುವುದಕ್ಕೆ ಮುಂಚಿತವಾಗಿ ಇಂಗ್ಲೆಂಡ್, ವೇಲ್ಸ್‌ ಹಾಗೂ ಸ್ಕಾಟ್ಲೆಂಡ್‌ಗಳಿಂದ ಬಂದ ಸಾಹಿತ್ಯವನ್ನೂ ಕೂಡ ಬ್ರಿಟಿಷ್‌ ಸಾಹಿತ್ಯ ಎಂದು ಉಲ್ಲೇಖಿಸಲಾಗುತ್ತದೆ. ಬಹುತೇಕ ಬ್ರಿಟಿಷ್‌ ಸಾಹಿತ್ಯವು ಆಂಗ್ಲ ಭಾಷೆಯಲ್ಲಿದೆ. 

ಇಂಗ್ಲಿಷ್ ನಾಟಕಕಾರ ಮತ್ತು ಕವಿಯಾಗಿರುವ ವಿಲಿಯಂ ಷೇಕ್ಸ್‌ಪಿಯರ‍್ ಸಾರ್ವಕಾಲಿಕ ಮಹಾನ್ ನಾಟಕಕಾರನೆಂದು ವಿಶ್ವದೆಲ್ಲೆಡೆ ಗುರುತಿಸಲ್ಪಟ್ಟಿದ್ದಾನೆ. ಆರಂಭಿಕ ಇಂಗ್ಲಿಷ್ ಬರಹಗಾರರಲ್ಲಿ, ಜೆಫ್ರಿ ಚೇಸರ‍್ (14ನೇ ಶತಮಾನ), ಥಾಮಸ್ ಮೆಲೊರಿ (15ನೇ ಶತಮಾನ), ಸರ‍್ ಥಾಮಸ್ ಮೋರ‍್ (16ನೇ ಶತಮಾನ), ಮತ್ತು ಜಾನ್ ಮಿಲ್ಟನ್ (17ನೇ ಶತಮಾನ) ಇವರುಗಳು ಸೇರಿದ್ದಾರೆ. 18ನೇ ಶತಮಾನದಲ್ಲಿ, ಆಧುನಿಕ ಕಾದಂಬರಿ ಪ್ರಕಾರವನ್ನು ಶೋಧಿಸಿದ ಕೀರ್ತಿ ಸ್ಯಾಮ್ಯುಯೆಲ್ ರಿಚರ್ಡ್‌‌ಸನ್‌ಗೆ ಸಂದಿದೆ. 19ನೇ ಶತಮಾನದಲ್ಲಿ ಬಂದ ಒಂದಷ್ಟು ಬರಹಗಾರರು ಇಂಗ್ಲಿಷ್ ಸಾಹಿತ್ಯಕ್ಕೆ ಮತ್ತಷ್ಟು ಹೊಸತನವನ್ನು ತಂದರು. ಅವರುಗಳೆಂದರೆ, ಜೇನ್ ಆಸ್ಟೆನ್, ಗಾತಿಕ್ ಶೈಲಿಯ ಕಾದಂಬರಿಕಾರ್ತಿ ಮೇರಿ ಷೆಲ್ಲಿ, ಮಕ್ಕಳ ಬರಹಗಾರ ಲೂಯಿಸ್ ಕರೋಲ್, ಬ್ರಾಂಟೆ ಸೋದರಿಯರು, ಸಾಮಾಜಿಕ ಆಂದೋಲನಕಾರನಾದ ಚಾರ್ಲ್ಸ್‌ ಡಿಕೆನ್ಸ್, ನಿಸರ್ಗವಾದಿ ಶೈಲಿಯ ಬರಹಗಾರ ಥಾಮಸ್ ಹಾರ್ಡಿ, ದಾರ್ಶನಿಕ ಕವಿ ವಿಲಿಯಂ ಬ್ಲೇಕ್ ಮತ್ತು ರಮ್ಯತಾವಾದಿ ಕವಿ ವಿಲಿಯಂ ವರ್ಡ್ಸ್‌‌ವರ್ತ್‌ ಇವರೇ ಮೊದಲಾದವರು. ಇಪ್ಪತ್ತನೇ ಶತಮಾನದ ಬರಹಗಾರರಲ್ಲಿ ಈ ಕೆಳಕಂಡವರು ಸೇರಿದ್ದಾರೆ: ವಿಜ್ಞಾನ ವಿಷಯದ ಕಾದಂಬರಿಕಾರ ಎಚ್‌. ಜಿ. ವೇಲ್ಸ್‌, ಮಕ್ಕಳ ಶ್ರೇಷ್ಠ ಕೃತಿಗಳ ಬರಹಗಾರರಾದ ರುಡ್‌ಯಾರ್ಡ್‌ ಕಿಪ್ಲಿಂಗ್, ಎ. ಎ. ಮಿಲ್ನ್‌, ವಿವಾದಾತ್ಮಕ ಬರಹಗಾರ ಡಿ. ಎಚ್. ಲಾರೆನ್ಸ್, ಆಧುನಿಕತಾವಾದಿ ವರ್ಜೀನಿಯಾ ವೂಲ್ಫ್‌, ವಿಡಂಬನಕಾರ ಎವೆಲಿನ್ ವಾ, ಪ್ರತಿಪಾದಕವಾದಿ ಕಾದಂಬರಿಕಾರ ಜಾರ್ಜ್ ಆರ್ವೆಲ್‌, ಜನಪ್ರಿಯ ಕಾದಂಬರಿಕಾರ ಗ್ರಹಾಂ ಗ್ರೀನ್, ಅಪರಾಧ ವಿಷಯಗಳ ಕಾದಂಬರಿಕಾರ್ತಿ ಅಗಾಥಾ ಕ್ರಿಸ್ಟಿ, ಮತ್ತು ಕವಿಗಳಾದ ಟೆಡ್ ಹ್ಯೂಸ್ ಹಾಗೂ ಜಾನ್‌ ಬೆಟ್ಜ್‌ಮನ್‌. ತೀರಾ ಇತ್ತೀಚೆಗೆ ಸಂಚಲನೆಯನ್ನೇ ಸೃಷ್ಟಿಸಿದ, ಜೆ. ಕೆ. ರೌಲಿಂಗ್ ಬರೆದ ಮಕ್ಕಳ ಕಲ್ಪನಾ ಕಥಾನಕವಾದ ಹ್ಯಾರಿ ಪಾಟರ‍್ ಶ್ರೇಣಿಯು ಜೆ. ಆರ‍್. ಆರ‍್. ಟೋಕಿಯೆನ್ ಮತ್ತು ಸಿ. ಎಸ್. ಲೂಯಿಸ್‌ರವರ ಜನಪ್ರಿಯತೆಯನ್ನು ಮತ್ತೆ ನೆನಪಿಸಿದೆ. 

ಸಾಹಿತ್ಯಕ್ಕೆ ಸ್ಕಾಡ್ಲೆಂಡ್‌ನ ಕೊಡುಗೆಯನ್ನು ಗಮನಿಸುವುದಾದರೆ, ಪತ್ತೇದಾರಿ ಬರಹಗಾರ ಅರ್ಥರ‍್ ಕಾನನ್‌ ಡಾಯ್ಲ್‌, ರಮ್ಯವಾದಿ ಸಾಹಿತ್ಯವನ್ನು ಬರೆದ ಸರ್‌ ವಾಲ್ಟರ‍್ ಸ್ಕಾಟ್, ಮಕ್ಕಳ ಬರಹಗಾರ ಜೆ. ಎಂ. ಬ್ಯಾರೀ ಮತ್ತು ಮಹಾಕಾವ್ಯದಂಥ ಸಾಹಸಗಳನ್ನು ಹೊರಹೊಮ್ಮಿಸಿದ ರಾಬರ್ಟ್‌ ಲೂಯಿಸ್‌ ಸ್ಟೀವನ್‌ಸನ್ ಇವರೇ ಮೊದಲಾದವರು ಎದ್ದುಕಾಣುತ್ತಾರೆ. ಹೆಸರಾಂತ ಕವಿ ರಾಬರ್ಟ್ ಬರ್ನ್ಸ್ ಹಾಗೂ ವಿಶ್ವದ ಕೆಟ್ಟ ಕವಿಗಳಲ್ಲೊಬ್ಬ ಎಂದು ಬಹಳಷ್ಟು ಜನರಿಂದ ಕರೆಸಿಕೊಂಡ ವಿಲಿಯಂ ಮೆಕ್‌ಗೊನಗಾಲ್‌ರಂಥವರನ್ನೂ ಸಹ ಸ್ಕಾಟ್ಲೆಂಡ್ ತಯಾರಿಸಿದೆ. ತೀರ ಇತ್ತೀಚೆಗೆ, ಆಧುನಿಕತಾವಾದಿ ಮತ್ತು ರಾಷ್ಟ್ರೀಯತಾವಾದಿ ಸಾಹಿತಿಗಳಾದ ಹ್ಯೂ ಮ್ಯಾಕ್‌ಡಯರ್ಮಿಡ್‌ ಮತ್ತು ನೀಲ್‌ ಎಂ. ಗುನ್‌ರವರುಗಳು ಸ್ಕಾಟಿಷ್‌ ಪುನರುತ್ಥಾನಕ್ಕೆ ತಮ್ಮ ಕಾಣಿಕೆಯನ್ನು ನೀಡಿದ್ದಾರೆ. ಇಯಾನ್ ರಾನ್‌ಕಿನ್‌ನ ಕಥೆಗಳಲ್ಲಿ ಮತ್ತು ಇಯೈನ್ ಬ್ಯಾಂಕ್ಸ್‌ನ ಕೃತಿಗಳಲ್ಲಿ ಮನೋವೈಜ್ಞಾನಿಕ ಘೋರ-ಹಾಸ್ಯಕಥೆಗಳಲ್ಲಿ ಹೆಚ್ಚು ಕಠೋರತೆಯ ಹೊರನೋಟ ಕಂಡುಬರುತ್ತದೆ. ಸ್ಕಾಟ್ಲೆಂಡ್‌ನ ರಾಜಧಾನಿಯಾಗಿರುವ ಎಡಿನ್‌ಬರ್ಗ್‌, UNESCOದ ಮೊದಲ ವಿಶ್ವವ್ಯಾಪಿ ಸಾಹಿತ್ಯ ನಗರವಾಗಿದೆ 

ಈಗ ಸ್ಕಾಟ್ಲೆಂಡ್‌ ಎಂದು ಜನಜನಿತವಾಗಿರುವ ಪ್ರದೇಶದಿಂದ ಬಂದ ಅತ್ಯಂತ ಹಳೆಯದೆಂದು ಹೇಳಲಾಗುವ "ವೈ ಗೊಡೊಡ್ಡಿನ್" (Y Gododdin) ಕವಿತೆಯನ್ನು ಆರನೇ ಶತಮಾನದ ಅಂತ್ಯದ ವೇಳೆಗೆ ಕಂಬ್ರಿಕ್ ಅಥವಾ ಹಳೆಯ ವೆಲ್ಷ್‌ನಲ್ಲಿ ಸಂಯೋಜಿಸಲಾಗಿದ್ದು, ಅರ್ಥರ‍್ ರಾಜನಿಗೆ ಸಂಬಂಧಿಸಿದ ಆರಂಭಿಕ ಉಲ್ಲೇಖಗಳನ್ನು ಇದು ಒಳಗೊಂಡಿದೆ. ಅರ್ಥರನ ಕಾಲದ ದಂತಕಥೆಯನ್ನು ಬೆಳೆಸುವುದರಲ್ಲಿ ಹಾಗೂ ಬ್ರಿಟಿಷ್‌ ಇತಿಹಾಸದ ಆರಂಭಿಕ ಬೆಳವಣಿಗೆಯಲ್ಲಿ ಮಾನ್‌ಮೌತ್‌ನ ಜಿಯೊಫ್ರೆಯು ಮಹತ್ವದ ಪಾತ್ರವನ್ನು ವಹಿಸಿದ್ದಾನೆ. ವ್ಯಾಪಕವಾಗಿ ಹೇಳುವುದಾದರೆ, ಸಾರ್ವಕಾಲಿಕ ಮಹಾನ್‌ ವೆಲ್ಷ್‌ ಕವಿ ಎಂಬ ಅಭಿದಾನವಕ್ಕೆ ಡಫಿಡ್‌ ಅಪ್ ಗ್ವಿಲಿಮ್‌ ಪಾತ್ರನಾಗಿದ್ದಾನೆ. ಹತ್ತೊಂಬತ್ತನೇ ಶತಮಾನದ ಅಂತ್ಯದವರೆಗೂ ವೇಲ್ಸ್‌ನಲ್ಲಿ ವೆಲ್ಷ್‌ ಭಾಷೆಯದೇ ಪ್ರಾಬಲ್ಯವಿದ್ದುದರಿಂದಾಗಿ ವೆಲ್ಷ್‌ ಸಾಹಿತ್ಯದ ಬಹುತೇಕ ಭಾಗವು ವೆಲ್ಷ್‌ ಭಾಷೆಯಲ್ಲಿಯೇ ರಚಿಸಲ್ಪಟ್ಟಿತು. ಅಷ್ಟೇ ಅಲ್ಲ, ಬಹುತೇಕ ಗದ್ಯಗಳು ಧಾರ್ಮಿಕತೆಯ ಗುಣಲಕ್ಷಣಗಳನ್ನು ಹೊಮ್ಮಿಸುತ್ತಿದ್ದು, ವೆಲ್ಷ್‌-ಭಾಷೆಯ ಮೊತ್ತಮೊದಲ ಕಾದಂಬರಿಕಾರ ಎಂಬ ಅಭಿದಾನವನ್ನು ಹತ್ತೊಂಬತ್ತನೇ ಶತಮಾನದ ಬರಹಗಾರನಾದ ಡೇನಿಯಲ್‌ ಜೋನ್ಸ್‌ಗೆ ನೀಡಲಾಗಿದೆ. ಇಪ್ಪತ್ತನೇ ಶತಮಾನದಲ್ಲಿನ ಕವಿಗಳಾದ, ಆರ್. ಎಸ್. ಥಾಮಸ್ ಮತ್ತು ಡೈಲನ್ ಥಾಮಸ್ ಇಂಗ್ಲಿಷ್-ಭಾಷೆಯಲ್ಲಿನ ತಮ್ಮ ಕವಿತೆಗಳಿಗಾಗಿ ಪ್ರಸಿದ್ಧಿಯನ್ನು ಪಡೆದರೆ, ರಿಚರ್ಡ್‌ ಲೆವೆಲ್ಲಿನ್ ಹಾಗೂ ಮಕ್ಕಳಿಗೆ ಸಂಬಂಧಪಟ್ಟ ಸಾಹಿತ್ಯ ಸೃಷ್ಟಿಸಿದ ರೊಲ್ಡ್‌ ಡಾಹ್ಲ್ರವರುಗಳೂ ಸಹ ಹೆಸರುವಾಸಿಯಾಗಿದ್ದರು. ವೆಲ್ಷ್‌ನಲ್ಲಿನ ಆಧುನಿಕ ಬರಹಗಾರರಲ್ಲಿ ಕೇಟ್‌ ರಾಬರ್ಟ್ಸ್‌ ಸೇರಿದ್ದಾರೆ. 

ಇತರ ರಾಷ್ಟ್ರೀಯತೆಗಳಿಗೆ, ಅದರಲ್ಲೂ ನಿರ್ದಿಷ್ಟವಾಗಿ ಐರ್ಲೆಂಡ್‌ ಅಥವಾ ಕಾಮನ್‌ವೆಲ್ತ್‌ ಒಕ್ಕೂಟದ ದೇಶಗಳಿಂದ ಬಂದ ಲೇಖಕರುಗಳು UKಯಲ್ಲಿ ವಾಸಿಸಿ, ಅಲ್ಲಿಯೇ ತಮ್ಮ ಸಾಹಿತ್ಯ ಕೃಷಿಯನ್ನು ಮಾಡಿದ್ದಾರೆ. ಶತಮಾನಗಳ ಮೂಲಕ ಹರಿದು ಬಂದಿರುವ ಅಂಥಾ ಗಣನೀಯ ಉದಾಹರಣೆಗಳಲ್ಲಿ, ಜೋನಾಥನ್ ಸ್ವಿಫ್ಟ್‌, ಆಸ್ಕರ್ ವೈಲ್ಡ್‌, ಬ್ರಾಮ್‌ ಸ್ಟೋಕರ್‍, ಜಾರ್ಜ್‌ ಬರ್ನಾರ್ಡ್‌ ಷಾ, ಜೋಸೆಫ್‌ ಕಾನಾರ್ಡ್‌, ಟಿ. ಎಸ್. ಎಲಿಯಟ್‌ ಮತ್ತು ಎಜ್ರಾ ಪೌಂಡ್‌ರವರುಗಳು ಸೇರಿದ್ದಾರೆ. ಜೊತೆಗೆ, ವಿದೇಶದಲ್ಲಿ ಜನಿಸಿದ ಕಜುವೊ ಇಷಿಗುರೊ ಮತ್ತು ಸರ್ ಸಲ್ಮಾನ್‌ ರಷ್ದಿಯವರಂಥಾ ತೀರಾ ಇತ್ತೀಚಿನ ಬ್ರಿಟಿಷ್‌‌ ಲೇಖಕರುಗಳೂ ಸಹ ಈ ಪಟ್ಟಿಗೆ ಸೇರಿದ್ದಾರೆ. 

ರಂಗಭೂಮಿಗೆ ಸಂಬಂಧಿಸಿ ಹೇಳುವುದಾದರೆ, ಷೇಕ್ಸ್‌ಪಿಯರ್‌ನ ಸಮಕಾಲೀನರಾದ ಕ್ರಿಸ್ಟೋಫರ‍್ ಮಾರ್ಲೋ ಮತ್ತು ಬೆನ್‌ ಜಾನ್ಸನ್‌ರವರುಗಳು ಗಾಢತೆಯನ್ನು ತಂದುಕೊಟ್ಟರು. ತೀರಾ ಇತ್ತೀಚೆಗೆ, ಅಲನ್‌ ಐಕ್‌ಬೋರ್ನ್‌, ಹೆರಾಲ್ಡ್‌ ಪಿಂಟರ್‌, ಮೈಕೇಲ್‌ ಫ್ರಯಾನ್‌, ಟಾಮ್‌ ಸ್ಟೊಪಾರ್ಡ್‌ ಮತ್ತು ಡೇವಿಡ್‌ ಎಡ್ಗರ್‌ರಂಥಾ ಬರಹಗಾರರು ಅತಿ ಯಥಾರ್ಥತಾವಾದ, ಯಥಾರ್ಥತಾವಾದ ಮತ್ತು ತೀವ್ರಗಾಮಿ ಸಿದ್ಧಾಂತದ ಅಂಶಗಳನ್ನು ತಮ್ಮ ಸಾಹಿತ್ಯದಲ್ಲಿ ಸಂಯೋಜಿಸಿದರು.

ನಗರಗಳು ಮತ್ತು ನಗರಕೂಟಗಳು
ಚಲನಚಿತ್ರ
ಸಾಹಿತ್ಯ
ಜನಾಂಗೀಯ ಗುಂಪುಗಳು